**Lectio Divina**

***fuq it-tieni qari tal-Ħdud***

Solennità tal-ġisem u d-Demm Imqaddes tal-Mulej Sena A

1 Kor 10, 16-17

Din is-silta – li titkellem mill-fidi tal-Knisja tal-bidu fir-rigward tar-rit tal-Ewkaristija – hija parti mit-tweġiba ta’ dwar il-laħam offrut lill-idoli. F’*1 Kor* naraw li Pawlu qed iwieġeb għal xi mistoqsijiet li l-komunità kienet għamiltlu. Fosthom kien hemm id-diffikultà jekk l-Insara kellhomx jieklu jew le mil-laħam li kien ġie jiġi offrut lill-allat fit-tempji pagani. “*Generally speaking, meat was available in the ancient world only after great festivals, when the priests sold the surplus of the meat of the sacrificial victims that was their share*”. (*NJBC* 49:41) Dan wassal biex jiffurmaw żewġ tendenzi fil-komunità: l-“għorrief” li jirraġunaw li dak il-laħam ġie offrut lil alla falz u f’kult fittizju (“*naf li l-idolu mhu xejn fid-dinja; ħadd mhu ħief alla wieħed*” [*1 Kor* 8, 4]) u allura jista’ jittiekol, u d-dgħajfin li kienu jistmerru dan il-laħam minħabba r-rabta mal-paganiżmu (“*Iżda mhux kulħadd għandu l-għerf. Xi wħud billi kienu modrrija bl-idoli, jieklu l-laħam bħallikieku kien offrut lill-idoli; u billi tkun dgħajfa, il-kuxjenza tagħhom tittabba’”* [v. 7-8]).

Pawlu jsolvi din il-problema b’żewġ modi differenti, f’żewġ siltiet differenti. F’kap. 8 jisħaq li dak il-laħam mhu xejn ħlief ikel, iżda min m’għandu l-ebda problema li jieklu għandu joqgħod lura b’karità fraterna lejn id-dgħajfin: “*Mela jekk l-ikel jiskandalizza lil ħija, ma niekol qatt iżjed laħam biex ma niskandalizzax lil ħija*” (v. 13). F’kap. 10 l-argument huwa differenti għal kollox (għal xi studjużi huwa kuntradittorju, tant li jiddubitaw jekk xi parti minn dawn it-tnejn ġietx miżjuda wara): dak l-ikel mhux ikel bħall-bqija minħabba r-rabta tiegħu mal-paganiżmu, u allura hu minnu nnifsu pprojbit lill-Insara (“*Ngħid li s-sagrifiċċji li joffru l-pagani, li demonji joffruhom u mhux lil Alla; u jien ma rridx li intom tidħlu f’għaqda mad-demonji*” [v. 20]

Biex isaħħaħ l-argument tiegħu huwa jagħmel analoġija mal-fidi fir-rit tal-Ewkaristija (ara v. 16-17), tant li jappella għar-raġuni prattika tagħhom (“*nies għaqlin*” – *phronimois* [v. 15]. Pawlu mhux qiegħed jgħallem lill-komunità dwar l-Ewkaristija, imma qed jirreferi għal twemmin li hija diġa tħaddan. Bħalma min jiekol il-ħobż u jixrob l-inbid offruti fir-rit tal-Ewkaristija ikun qed jingħaqad ma’ Kristu, hekk ukoll min jiekol ikel ġej mill-kult lill-allat ikun għadu marbut mal-idolatrija u ma jkunx qed jogħġob lil Alla.

L-ikliet bil-laħam offrut lill-idoli għandhom sinjifkat indipendenti li jmur ’l hemm mill-intenzjoni tal-individwu. Huma jħallu effett fuq min jieħu sehem fihom, anki jekk dan m’għandu l-ebda intenzjoni li jqim lill-idoli. Biex juri dan, jagħmel xebħ mal-Ewkaristija, li l-komunità kienet diġa temmen li hija realtà oġġettiva ’l hemm mill-individwu li qed jiċċelebraha. Mhuwiex il-bniedem li jagħti tifsira lill-ikel, imma hawnhekk huwa tassew il-każ fejn “il-bniedem isir dak li jiekol” (L. Feuerbach). “*Stressing the mysterious nature of this food, Augustine imagines the Lord saying to him: ‘I am the food of grown men; grow, and you shall feed upon me; nor shall you change me, like the food of your flesh, into yourself, but you shall be changed into me.’ It is not the eucharistic food that is changed into us, but rather we who are mysteriously transformed by it. Christ nourishes us by uniting us to himself; ‘he draws us into himself.*’” (Benedittu XVI, *Sacramentum Caritatis*, par.70)

Dan il-loġika Pawlu kien diġa’ applikaha fir-rigward tas-sesswalità f’kap. 6. (Iħeġġeġ lill-Korintin biex ‘jaħarbu’ l-allat foloz [ara 10, 14], hekk kif għandhom ‘jaħarbu’ ż-żina [ara v.18]). Anki l-ġisem u l-lingwaġġ sesswali għandhom sinjifkat li jmur ’l hemm mill-individwu. “*[These] problems* [...] *all illustrate the Corinthian belief that no physical action has any moral significance*. *For Paul the body is the sphere in which commitment to Christ becomes real; there is no such thing as a purely spiritual Christianity*” (*NJBC* 49:28). L-Ewkaristija hija r-realtà l-iktar għolja kemm ir-rabta ta’ Kristu mal-Insara u – permezz tiegħu – tal-Insara flimkien ssir xi ħaġa konkreta, fiżika.

**v. 16a: Il-kalċi mbierek li fuqu ngħidu l-barka mhuwiex għaqda mad-demm ta’ Kristu?**

Fit-tradizzjoni biblika il-kalċi huwa simbolu tas-salvazzjoni (ara *Salm* 16,5; 23,5; 116,13). Pawlu jsemmi l-‘barka’ għal darbtejn: il-kalċi li huwa mbierek minn Alla u li fuqu tingħad il-barka tal-komunità. Alla joffri l-kalċi tal-barka tiegħu lill-komunità, u l-komunità terġa toffri dan il-kalċi lil Alla. Fl-Ewkaristija il-bniedem mhuwiex passiv quddiem id-doni ta’ Alla, imma jingħata l-grazzja li jkun jista’ jwieġeb lura bl-għemil tiegħu, billi anki hu ibierek lil Alla. Fi Kristu n-natura umana tiġi mgħollija u l-bniedem mogħti d-dinjità li tista’ tissieħeb ma’ Alla: “*Tassew tassew ngħidilkom, min jemmnen fija hu wkoll għad jagħmel l-opri li qiegħed nagħmel jien, u akbar minnhom għad jagħmel”.* (*Ġw* 14,12). Dan il-kalċi huwa xirka (*koinōnia*, ara *1 Kor* 1,9; *2 Kor* 6,14; 8,4; 9,13; 13,13) mad-demm ta’ Kristu. Pawlu juża dan it-titlu kristoloġiku meta jrid jalludi għall-mewt ta’ Ġesù. Mhuwiex sempliċiment ikel f’tifsira spiritwali (ara *1 Kor* 10,3-4) imma sehem f’dak li Ġesù għamel għalina.

**v. 16b: U l-ħobż li naqsmu mhuwiex għaqda mal-ġisem ta’ Kristu?**

It-tradizzjoni bikrija kienet tirreferi għaċ-ċelebrazzjoni tal-Ewkaristija bħala “il-qsim tal-ħobż” (ara *Lq* 24,35; *Atti* 2,42). Il-ħobż huwa don ta’ Alla, filwaqt li l-qsim tiegħu (“naqsmu”) huwa l-azzjoni tal-komunità li biha tieħu sehem u tirreċiproka dan id-don.

**v. 17: Għax la l-ħobża hi waħda, aħna, li aħna ħafna, aħna ġisem wieħed; ilkoll kemm aħna nieħdu sehem minn ħobża waħda.**

Ix-xirka ma’ Kristu fil-kalċi u l-ħobż twassal għal xirka oħra: dik tal-Insara flimkien. Infatti Kristu “*miet għal kulħadd biex dawk li jgħixu ma jgħixux għalihom infushom, imma għal dak li miet u rxoxta għalihom*” (*2 Kor* 5,15). Għalhekk min jixrob mill-kalċi u jiekol mill-ħobż ma jkunx qed jingħaqad biss ma’ Kristu fil-mewt tiegħu, imma wkoll ma’ dawk kollha li għalihom miet. L-enfasi ma tibqax fuq il-“ħafna”, fuq id-differenzi. Fil-każ speċifiku tal-komunità ta’ Korintu id-differenza bejn min hu “għaref” u min hu “dgħajjef” (min jiskrupla jiekol mil-laħan offrut lill-idoli) tiġi megħluba fl-għaqda ma’ Kristu. Min m’għandux problemi fil-kuxjenza xorta waħda joqgħod lura milli jiekol għax hemm ir-riskju li “*bl-għerf tiegħek jiġġarraf id-dgħajjef, ħuk, li għalih miet Kristu”* (*1 Kor* 8,7). B’hekk l-imħabba tibda tirbaħ fuq l-individwaliżmi (ara kap. 12-14), u kollox jinbena fuq il-pedament tal-għaqda fi Kristu. Huwa Kristu mbagħad li jagħti kariżmi differenti għas-servizz tal-komunità.